
מישיבת ועדת הכלכלה
יום שני, ה' בניסן התש"ס (10 באפריל, 2000), שעה 12:00

נוכחים:

חברי הוועדה:
אברהם פורז - היו"ר
תאופיק חטיב
אברהם רביץ

מוזמנים:
יהודה אלבז	מנהל אגף בכיר תחבורה ציבורית, משרד התחבורה
רותי אמיר	ראש ענף תכנון תחבורה, משרד התחבורה
עו"ד עדה וייס	לשכה משפטית, משרד התחבורה
גלית אסף-שנהר	אגף התקציבים, משרד האוצר
רונן וולפמן	אגף התקציבים, משרד האוצר
עו"ד מיכל עקביה	לשכה משפטית, משרד האוצר
לינור לנקין	מינהל התכנון, משרד הפנים
רפ"ק חזי שוורצמן מהנדס תנועה, המשרד לבטחון פנים
עצמון אליאס	חבר הנהלת ארגון בעלי המוניות
עו"ד אורי הורנשטיין יועמ"ש ארגון בעלי המוניות
דוד כוכבא	מנכ"ל מועצת המובילים
אברהם פריד	יו"ר ארגון המוניות הארצי
חיים עטר	יו"ר ארגון המוניות בירושלים
פרדי הרשקוביץ	בוחן תאונות דרכים, קואופרטיב אגד
אלון אלמן	ע/יו"ר מזכירות קואופרטיב דן
יצחק כגן	דובר קואופרטיב דן
ישראל יהושע	קואופרטיב דן
ניצן יוצר	כביש חוצה ישראל
יורם אסידון	רכז הפורום למען תחבורה ציבורית שוויונית
עו"ד אור קרסין	מנכ"לית ארגון הגג חיים וסביבה
שמעון אשכנזי	סגן ראש מינהל הנדסה ראשל"צ, מרכז השלטון המקומי
סמיון רוש	מהנדס תחבורה, עיריית ראשל"צ, מרכז השלטון המקומי
דני מורגנשטרן	

יועצת משפטית:	אתי בנדלר
			תמיר שאנן (מתמחה)

מנהלת הוועדה:	לאה ורון

רשמה:	אירית שלהבת


סדר היום:	1.	 הצעת חוק נתיבים מהירים לרכב ציבורי (הוראת שעה), התש"ס-1999. 



הצעת חוק נתיבים מהירים לרכב ציבורי (הוראת שעה), התש"ס-1999


היו"ר אברהם פורז:

	רבותי, אני מקדם בברכה את אלה שהצטרפו אלינו בשלב זה לדיון בנושא חוק נתיבים מהירים לתחבורה ציבורית (הוראת שעה), התש"ס-1999 - כך זה נקרא בחוק ההסדרים. חבר הכנסת רביץ, זכינו שחלק מחוק ההסדרים עבר לוועדת הכלכלה. למעשה כבר עברנו פעם אחת על החוק הזה ועכשיו כל מה שנותר לנו זה לעבור עליו שוב, לבדוק שלא עשינו איזה שגיאה ולאשר אותו לקריאה שניה ושלישית. החוק עכשיו ייקרא "חוק נתיבים מהירים לרכב ציבורי (הוראת שעה)". גברת בנדלר, אולי נעבור סעיף, סעיף. תאמרי לנו מה השינויים שחלו ומה עוד צריך להתרחש.

אתי בנדלר:

	אני אקרא את הנוסח ונסביר אותו.

אברהם רביץ:

	זה חוק שאפשר לקרוא לו מזמור שיר לעתיד. כלומר, לא מדובר על דברים קיימים.

היו"ר אברהם פורז:

	כן ולא. קצת כן. 

אתי בנדלר:

	בישיבה הקודמת של ועדת הכלכלה הוחלט לעשות איזה הבחנה בין נתיבים קיימים לבין נתיבים שסלילתם תסתיים לאחר מועד תחילת החוק, או ש-80% לפחות מהם הוא נתיב חדש.

	לגבי נתיבים חדשים, זה יחול כפי שזה.

	לגבי נתיבים קיימים, ההחלטה שנתיב מסויים יהפוך לנתיב מהיר תהיה טעונה אישור ועדת הכלכלה.

אברהם רביץ:

	כלומר יוכלו לבוא ולהציע שהקטע הזה יהיה נתיב מהיר.

היו"ר אברהם פורז:

	יבואו ויאמרו למשל שרוצים שבכביש מנתב"ג ועד הכניסה לתל-אביב, שיש בו היום 3 נתיבים בכל צד, הנתיב הקיצוני ימני יהיה נתיב אגרה, ואז אנחנו נצטרך לדון ולהחליט לגביו, נתיב, נתיב.

אברהם רביץ:

	למה זה צריך להיות בחקיקה ראשית?

היו"ר אברהם פורז:

	הם לא יכולים היום לעשות את זה.

אתי בנדלר:

	הקצאת נתיבים בדרכים לתחבורה ציבורית אפשרית גם היום, ללא שום צורך בחקיקה ראשית. אולי מילת ביקורת תשתמע בתשובה שלי. הצעת החוק הוצגה כחוק נתיבים מהירים לתחבורה ציבורית אך למעשה מדובר כאן על חוק של כבישי אגרה. לדעתי על כך בעצם מדובר. זו האמת, ולכך היה צריך חקיקה ראשית.

היו"ר אברהם פורז:

	בעצם זה חוק נתיבי אגרה, למען הדיוק.

	חבר הכנסת רביץ, הם טוענים שהם רוצים לעשות יותר נתיבים לתחבורה ציבורית, אבל מסתבר שגם כאשר התחבורה הציבורית היא במלוא היקפה היא עדיין לא מנצלת את מלוא הקיבולת של הכביש. לפיכך הם רוצים לתת גם לכלי רכב פרטיים לנוע שם, אבל הפעם בתשלום. מצד אחד לנצל באופן אופטימלי את הנתיב, אבל מצד שני לא לתת לכולם להיכנס, כי ברגע שכולם נכנסים אז לא עשינו שום דבר, אז חוזרים למצב הנוכחי. זאת הקונספציה.

אתי בנדלר:

	סעיף 1 - הגדרות

" "דרך", "רכב" - כמשמעותם בפקודת התעבורה;

"נתיב" -	חלק מרוחבה של דרך, בין שסומן ובין שלא סומן, המספיק לתנועת טור אחד של כלי רכב, למעט רכב הנע על שני גלגלים.

"נתיב חדש" -	נתיב שלפחות 80% מאורכו נסלל לראשונה לאחר תחילתו של חוק זה וכן נתיב כלשהו אחר בכביש שנסלל בו נתיב לאחר המועד האמור;"

	אלה הגדרות שהוצעו על-ידי משרד התחבורה. כאן יש לי דאגה.

אברהם רביץ:

	אני לא מבין, מה ההבדל בין הרישא לסיפא פה?

אתי בנדלר:

	אנסה להסביר מתוך קריאה, כי לא החלפתי מלה עם איש ממשרד התחבורה על העניין הזה. אם אני מבינה נכון הם אומרים ככה: יתכן שיש לי היום דרך שיש בה שני נתיבים. אני יכולה לסלול את הנתיב השלישי, שהוא יהיה הנתיב המהיר. אבל אני יכולה לסלול נתיב שלישי, נניח, ודווקא את הנתיב האמצעי להקצות לתחבורה ציבורית. הרעיון הוא שיש לי נתיב נוסף ואז אני יכולה להקצות את אחד מהנתיבים להיות נתיב מהיר. גברת עדה וייס, נכון שזאת היתה הכוונה?

עדה וייס:

	נכון.

היו"ר אברהם פורז:

	גברת וייס, הנוסח הזה לגבי "נתיב חדש" זה נוסח שלכם?

אתי בנדלר:

	כן, זה הכל נוסח שלהם.

היו"ר אברהם פורז:

	"נתיב שלפחות 80% מאורכו נסלל לראשונה לאחר תחילתו של חוק זה" - את זה אני מבין - "וכן נתיב כלשהו אחר בכביש שנסלל בו נתיב לאחר המועד האמור" - למה אני זקוק להגדרה הזאת?

אברהם רביץ:

	אני חושב ששמענו פה את ההסבר. השאלה היא האם הם התכוונו לכך.

אתי בנדלר:

	פשוט ניסיתי להסביר את השיקולים של משרד התחבורה. אמרה לי גברת וייס שהיא ניסחה את זה ושאכן כך.

אברהם רביץ:

	כלומר, הכוונה היא להשתמש בנתיב אחר עכשווי, ובתנאי שנסלל נתיב אחר נוסף.

אתי בנדלר:

	הכוונה היא שניתן יהיה לראות נתיב מהיר כנתיב חדש אם באותו כיוון נסיעה - וזאת הערה שלי לגבי ההגדרה - נוסף נתיב אחד לפחות.

היו"ר אברהם פורז:

	כלומר יש פה החלפות. זה סעיף החלפות.

אתי בנדלר:

	אבל נכון שמדובר כאן על אותו כיוון נסיעה? אני מציעה שייאמר "וכן נתיב כלשהו אחר בכביש שנסלל בו נתיב אחר באותו כיוון נסיעה לאחר המועד האמור". 

תאופיק חטיב:

	דרך יכולה להיות משני כיוונים.

אתי בנדלר:

	לגבי נתיב חדש, אם אותו את מקצה והופכת אותו לכביש מהיר, אז אין לי בעיה.

היו"ר אברהם פורז:

	גברת וייס, ההערה היא נכונה. אמנם אתם כנראה לא התכוונתם אלא לזה, אבל כשאומרים "כביש" - כביש יכול להיות לכאורה נתיב בכיוון ההפוך. אז נאמר "באותו כיוון נסיעה". 



מיכל עקביה:

	אפשר אולי להציע ניסוח קצת יותר ברור. אני מציעה במקום הסיפא לכתוב "נתיב בדרך שנסלל בה נתיב" - אם אתם רוצים "באותו כיוון" -  "שלפחות 80% מאורכו נסלל לראשונה לאחר תחילתו של חוק זה". 

היו"ר אברהם פורז:

	למה "בדרך"?

מיכל עקביה:

	"בדרך", "בכביש". הרי שינינו את המלה "בכביש" למלה "בדרך". במקום להוסיף בסוף "וכן נתיב כלשהו אחר" - מספיק שזה נתיב בדרך שנסלל בה נתיב שלפחות 80% מאורכו נסלל לראשונה. 

אתי בנדלר:

	אני מציעה שנשאיר את הניסוח למועד יותר מאוחר. אני חושבת שאת כל הניסוחים אנחנו נשנה בסוף.

עדה וייס:

	צריך לשנות את המלה "כביש" ל-"דרך".

אתי בנדלר:

" "נתיב מהיר" - נתיב שבו ניתנת עדיפות לנסיעת רכב ציבורי ושהנסיעה בו כרוכה בתשלום אגרה;"

תאופיק חטיב:

	"כרוכה בתשלום אגרה לרכב שאיננו ציבורי".

אתי בנדלר:

	לא, זה בדיוק העקרון שהוכנס פה.

היו"ר אברהם פורז:

	לי היתה פה איזה בעיה עם העניין שרכב ציבורי פטור. חשבתי שמאחר שהם רוצים להפעיל פה את שיטת כביש חוצה ישראל - שאגב ראיתי אותה פועלת כבר באוטוסטרדות בחוץ-לארץ - שהמעבר הוא אלקטרוני, אז התחבורה הציבורית תקבל מחיר מאוד נמוך, אבל אם קובעים שכביש הוא כביש אגרה אז הוא צריך להיות כביש אגרה לגמרי. להגדרות נחזור אחרי שנדון בסעיפים.

אתי בנדלר:

" "רכב ציבורי" - כהגדרתו בפקודת התעבורה, וכן רכב אחר המיועד להסעת 20 אנשים או יותר, נוסף על הנהג, ושצוין ברשיון הרכב כאוטובוס."

עדה וייס:

	הסיפא מיותרת כי אין רכב אחר אלא אוטובוס.

קריאה:

	יש מיניבוסים.

אתי בנדלר:

	בוודאי שיש, רכבים כמו טיוליות למיניהן וכולי. לכן את צריכה את הסיפא. הרי דובר כאן על אוטובוסים פרטיים, זה היה הרעיון. זאת היתה החלטת הוועדה.

עדה וייס:

	טיולית זה לא אוטובוס. ברשיון הרכב כתוב "טיולית" ולא אוטובוס. הוא לא בהכרח רכב ציבורי. 

היו"ר אברהם פורז:

	אני מציע להוריד את הסיפא. נאמר "רכב שמסיע 20 אנשים או יותר", נקודה.

עדה וייס:

	רכב ציבורי מוגדר בפקודה כרכב שמסיע בשכר.

היו"ר אברהם פורז:

	מאחר שאנחנו רוצים לעודד שימוש בכלי רכב של הסעה המונית, זאת המטרה, אז אם אוטובוס מסיע למשל תלמידי בית-ספר והוא לא מסיע אותם בשכר, למה שהוא לא יוכל לנסוע שם?

מיכל עקביה:

	גם כשהוא ריק הוא יוכל לנסוע?

היו"ר אברהם פורז:

	כן, גם שהוא ריק. אגיד לכם למה. משום שיש גם שאלת פיקוח. מה אתם רוצים, שהשוטר יעצור אותו ויתחיל לספור? אם נכתוב שכאשר יש בו תלמיד אחד אז זה בסדר, אז יגידו: לא, לפחות שניים. אין גבול לזה. ברגע שהוא אוטובוס, הוא נוסע, נקודה. לא משנה אם הוא ריק או מלא.

אתי בנדלר:

	אני מוחקת את הסיפא.

היו"ר אברהם פורז:

	"וכן רכב אחר המיועד להסעת 20 אנשים או יותר". נקודה. או שנאמר "20 נוסעים או יותר". 

אתי בנדלר:

	"20 אנשים או יותר, נוסף על הנהג" - זה הטרמינולוגיה של הפקודה. פשוט בישיבה הקודמת אתה ביקשת ממני להכניס אוטובוסים פרטיים.


היו"ר אברהם פורז:

	נכון, אבל זה בסדר. כבר אין פה את התנאי "בתשלום". את יכולה להוריד את המילים "ושצוין ברשיון הרכב כאוטובוס". 

אתי בנדלר:

	רכב ציבורי ורכב שמיועד להסעה בתמורה, זה לאו דווקא אוטובוסים. זה גם מוניות.

היו"ר אברהם פורז:

	אבל אמרנו "וכן". 

אתי בנדלר:

	לכן הוספתי את זה.

סעיף 2 - נתיבים מהירים לתחבורה

"בתקופה שמיום תחילתו של חוק זה ועד תום חמש שנים רשאי שר התחבורה (להלן - השר), לקבוע כי נתיב חדש, ובאישור ועדת הכלכלה של הכנסת גם נתיב אחר, אחד או יותר, יהיה, לתקופה שיקבע ושלא תעלה על 5 שנים, נתיב מהיר."

היו"ר אברהם פורז:

	האם יש למישהו הערות? אם אין, הסעיף אושר.

אתי בנדלר:

	לי יש הערה שייתכן שהיא תישמע יותר בתחום הניסוח ולכן אני מתלבטת אם להעלות אותה כאן, כי את הפררוגטיבה של הניסוח אני תמיד משאירה לעצמי לסוף. אני מתלבטת האם צריכים להגביל את התחולה, את החמש שנים, בסעיף הזה, בסעיף המהותי; או לקבוע בסוף שחוק זה יעמוד בתוקפו 5 שנים, כדי שאם ירצו אחר-כך לשנות ולהאריך, או לבטל את הסעיף הזה, לא תהיה פרוצדורה כל-כך קשה.

היו"ר אברהם פורז:

	מה שאמרת כרגע הוא עדיף.

עדה וייס:

	בכל מקרה את יכולה לשנות את סעיף 2 ובמקום 5 שנים להגיד "יבוא 7 שנים".

היו"ר אברהם פורז:

	במקרים כאלה הדבר היותר לגיטימי זה להוסיף בסוף "תוקפו של חוק זה לחמש שנים". ואז אם ירצו לתקן אותו לא יצטרכו לתקן 50 סעיפים או 3 סעיפים, יגידו רק שהוארך תוקפו.

עדה וייס:

	אין לנו התנגדות לשנות את הניסוח.
היו"ר אברהם פורז:

	הם רוצים לעשות ניסוי במשך 5 שנים.

אברהם רביץ:

	אז יצטרכו לעשות שינוי חקיקה  אחר-כך.

היו"ר אברהם פורז:

	הוא יפקע ממילא אחרי 5 שנים.

אברהם רביץ:

	אבל אני לא רוצה שהוא יפקע. האם אחרי 5 שנים יצטרכו שוב לעבור את כל הוויה דולורוזה של החקיקה?

אתי בנדלר:

	אפשר אולי לשכלל את ההצעה ולומר שהשר, באישור הוועדה, רשאי להאריך את תוקפו לתקופות נוספות שייקבעו. הבעיה עם הנושא הזה היא לכמה זמן ניתן להכריז על כביש ככביש אגרה.

אברהם רביץ:

	עד 5 שנים, ואחר-כך הוא יכול להאריך.

אתי בנדלר:

	עד 5 שנים כל פעם? זאת השאלה.

היו"ר אברהם פורז:

	בשלב הראשון הם לא יכולים להכריז על זה לתקופה שמעבר למועד תחולתו של החוק כי אין תשתית. בתקופה הראשונה זה יהיה מיום ההכרזה ועד מועד פקיעת החוק, תלוי כמה זה יהיה. זה תלוי מתי מתחילים כי מועד הסיום הוא 5 שנים מהיום. אלא אם כן ועדת הכלכלה עוד לפני זה תתכנס ותחליט אחרת.

רונן וולפמן:

	למה לכאורה אין אפשרות? גם אם הנתיב אושר בשנה הרביעית יש לו תחולה של 5 שנים מאותו מועד.

היו"ר אברהם פורז:

	גם אם החוק פקע?

אתי בנדלר:

	לא, לפי מה שאתם הצעתם - לא. 

רונן וולפמן:

	אנחנו לא כתבנו שהחוק בטל אחרי 5 שנים. כתבנו שתוך 5 שנים אתה צריך להכריז, ואחרי זה יהיו 5 שנים. 
היו"ר אברהם פורז:

	אבל אם אתם עושים אקספרימנט ונניח שהאקספרימנט נכשל, אז זה לא הגיוני להשאיר כמה נתיבים כאלה גם אחרי שהחוק מת. מה ההיגיון?

רונן וולפמן:

	לכן רצו תקופה מוגבלת למועד התחולה. גם אם ייקח עוד 2-3 שנים עד שיאושר הנתיב הראשון הוא יוכל להיות 5 שנים מאותו מועד, כי לאקספרימנט צריך לתת תקופה מסויימת: משקיעים, מתכננים, שמים כמה פרצלציות. הכוונה פה היתה לאפשר 5 שנים של הפעלה ממועד ההכרזה, גם אם זה מתחיל לא בתחילת התקופה אלא בסופה.

לאה ורון:
	
	כלומר אם חודשיים לפני תום 5 השנים יהיו נתיבים מסויימים שיוכרז עליהם כנתיבים מהירים, הם יהיו ההמשך של האקספרימנט לעוד 5 שנים.

היו"ר אברהם פורז:

	זה כאילו אקספרימנט ל-10 שנים.

רונן וולפמן:

	אם לא עשינו נתיב בשנה הראשונה אז ממילא זה עד 5 שנים, כי אין אפשרות לעשות, לפי הצעת החוק כרגע, יותר מ-5 שנים.

היו"ר אברהם פורז:

	האם אתה מסכים שההכרזה תהיה ל-3 שנים כל פעם? החוק הוא ל-5 שנים. אני מציע שההכרזה  תהיה ל-3 שנים.

לאה ורון:
	
	הם ביקשו 3 שנים וחבר הכנסת פורז הציע ל-5 שנים.

רונן וולפמן:

	בצדק, כי זה היה נראה לנו באמת תקופה קצרה של ניסוי. אנחנו חושבים ש-5 שנים זו תקופה מתאימה.

אברהם רביץ:

	האם יש מנגנון המאפשר לבטל את ההכרזה באמצע?

אתי בנדלר:

	לא. 

אברהם רביץ:

	זה לא טוב. אז בואו נעשה מנגנון שיוכל לבטל את זה ולא נישאר תקועים עם החוק במשך עוד 3 שנים.

אתי בנדלר:

	לפי חוק הפרשנות מי שיש לו סמכות יכול גם ברצונו להשתמש בה לבטל. אבל יכולה להיות איזה בעיה משום שלפי סעיף 5 המדינה יכולה גם לתת את סמכויות ההפעלה של הכביש לזכיין פרטי. אז יכולה להיות עם זה בעיה, משום שאם הוא משקיע במערכת - - - 

אברהם רביץ:

	אבל זה ייעשה בהסכם.

אתי בנדלר:

	בוודאי שהיא תשאיר לעצמה גם את האפשרות לבטל, אבל אז יצטרכו לפצות אותו על כל ההשקעות.

אברהם רביץ:

	עם כל הכבוד, גם למדינה וגם לזכיין, אם המדינה רואה אחרי 2-3 שנים שזה נזק נוראי, רק אז היא תירצה לבטל. האם כל הציבור יצטרך לסבול בגלל שיש איזה הסכם עם זכיין? צריך להשאיר למדינה פתח והיא תצטרך לפצות את הזכיין. אם נותנים 5 שנים, שזה תקופה לא קצרה, אבל אני מבין שכדאי לעשות את הניסוי ל-5 שנים, צריך לתת מנגנון מילוט, אם במקרה נמצא שזה לא מתאים.

רונן וולפמן:

	המדינה תשאיר לעצמה בחוזה את האפשרויות ליציאה ממנו תוך כדי התקופה.

היו"ר אברהם פורז:

	ברור שפה בגלל קוצר התקופה מדובר על כך שהמדינה תיבנה והזכיין יפעיל, ולא משהו שהזכיין בונה, כי הוא לא יסלול כביש ל-5 שנים. המדינה תיבנה והוא רק יפעיל.

רונן וולפמן:

	בסבירות גבוהה זה מה שיהיה בשלב הניסוי.

תאופיק חטיב:

	אם הזכיין יבנה אז הוא ירצה חוזה לעשרים שנים.

רונן וולפמן:

	אם ירצו שהוא יסלול את כל הנתיב החדש אז זה יהיה ל-20 שנים. אבל אנחנו מדברים כרגע על האפשרויות הראשונות.

היו"ר אברהם פורז:

	זה לא מעשה החקיקה הכי מסודר בעולם אבל אנחנו נאפשר שבמשך 5 השנים הקרובות אפשר יהיה לתת למישהו, לתקופה של 5 שנים. אבל שיהיה ברור שיש אפשרות, כפי שציין חבר הכנסת רביץ, לבטל או להאריך.



תאופיק חטיב:

	התוספת שהצעת עכשיו כוונתה גם לאפשרות להוסיף וגם לאפשרות לבטל?

אברהם רביץ:

	אם זה טוב אז זה טוב. זה יהיה באישור ועדת הכלכלה של הכנסת כמובן.

אור קרסין:

	אני מארגון הגג של הארגונים ה"ירוקים", חיים וסביבה. אנחנו עומדים בהתנגדותנו להצעה הזאת. אנחנו חוששים מאוד מההשלכות שתהיינה להצעה אם היא תתקבל כחוק על התחבורה הציבורית בישראל. אנחנו חושבים גם שזה עומד בניגוד להחלטה 2457 של הממשלה משנת 1997, לעידוד התחבורה הציבורית בישראל. ההחלטה הזאת מדברת על הקצאת משאבים ניכרים לעידוד התחבורה הציבורית בישראל.

	אנחנו חוששים שאנחנו עושים כאן בדיוק את ההיפך. הנתיב הזה לא יהיה פנוי ברגע שהוא ייפתח לתחבורה פרטית, לאנשי ההון ולאנשי המכוניות, שייסעו שם אחרי שהם יוכלו להרשות לעצמם את תשלומי האגרה. לכן אנחנו מציעים שכאשר מדינת ישראל ניגשת לאקספרימנט כזה - וכך אתם קראתם לו, ואני מאוד מסכימה להגדרה הזאת - האקספרימנט הזה לא צריך לבוא על גבו של הציבור. 

	לא רק זה, אם אנחנו כבר הולכים לקראת זה - ואנחנו עדיין מוחים על העניין הזה וחושבים שנדרשת כאן בדיקה חוזרת, כי הבדיקה שנעשתה לדעתנו לא לקחה בחשבון את כל השיקולים ואת כל הסצינריום האפשריים - אזי חייבת להיות אפשרות לממשלה ולוועדת הכלכלה לבטל את העניין הזה כהרף עין, ברגע שיתגלה - ואנחנו מאמינים שיתגלה - שזה כשלון.

אברהם רביץ:

	יש לנו מגמה שהיא דווקא תואמת את ארגוני ה"ירוקים", לתת לתחבורה הציבורית את האפשרות לפעול ביתר יעילות בכבישים מסומנים. זה יקל בכלל על התחבורה, יוריד עומס של תחבורה מהכבישים. אבל כדי לקיים את הדבר הזה צריך שהכביש יהיה כדאי. אחרת, מי יסלול לנו כבישים כאלה?

	לא יסללו נתיב רק בשביל התחבורה הציבורית. אם עובר שם אוטובוס נניח פעם ברבע שעה והכביש יהיה שומם וריק, מי ישקיע כסף בזה? האם המדינה תשקיע כסף בכביש כזה? עם כל הרצון הטוב, לא ישקיעו. לכן באים ואומרים לאנשי ההון: תשתמשו גם אתם בכביש ותממנו את התחבורה הציבורית, כדי שיהיה לה כביש טוב. האם אנחנו נגד אנשי ההון? האם אנשי ההון הם גנבים? אם יש להם כסף, שייממנו כבישים עם הכסף הזה.

יורם אסידון:

	אני מהפורום למען תחבורה ציבורית שוויונית. הייתי בוועדת הכלכלה כמה פעמים בעבר לגבי כביש חוצה ישראל. זה בעצם המשך של הקונספט שהוביל את מקבלי ההחלטות לגבי כביש חוצה ישראל.

	אני רוצה לחזור לעניין של החלטת הממשלה. החלטת הממשלה משנת 1997 הנחתה את הגורמים המקצועיים להכין סל כלים להעדפה של התחבורה הציבורית. מרוח ההחלטה אני גם קורא העדפה מוחלטת של תחבורה ציבורית.

היו"ר אברהם פורז:

	מה זה העדפה מוחלטת בעיניך?



יורם אסידון:

	לא איזה יצור כלאיים. העדפה מוחלטת זה נתיב בלעדי לתחבורה ציבורית.

היו"ר אברהם פורז:

	אבל אם יש לו יכולת קיבול, מה איכפת לך שייסעו בו כמה מכוניות פרטיות? אתה לא מפרגן?

יורם אסידון:

	אגיד לך למה. כתוב פה בפירוש שגובה האגרה ייקבע בהתאם לגודש, בהתאם לשעות השיא. אנחנו נכנסים פה למצב של ניסוי וטעייה, שאנחנו בתום 5 השנים אולי נגלה את גובה האגרה האופטימלי למצב שבו הנתיב יהיה בקיבולת אופטימלית.

היו"ר אברהם פורז:

	אבל גובה האגרה יכול להשתנות. לא כתוב פה שהאגרה היא קבועה ל-5 שנים.

יורם אסידון:

	בינתיים מי שייפגע מזה אלה אותם אוטובוסים שאמורים להיכנס לנתיב ולנסוע באמת מהר, לקבל עדיפות על התחבורה הפרטית ולא להתחרות ברכב פרטי. מדובר כאן גם על מצב שיש הרבה מאוד נהגים שמקבלים החזר נסיעה, אז בטח כלל לא יזיז להם לשלם את האגרה.

היו"ר אברהם פורז:

	אתה יודע שאתם פועלים נגד האינטרסים שאתם אמורים לייצג. אסביר לך למה. היום רוצים לקחת נתיב שהוא נתיב לרכב פרטי, נתיב רגיל שכולם נוסעים בו, רוצים לעשות לו מקצה שיפורים ולתת עדיפות לתחבורה הציבורית, להוריד חלק מהרכב הפרטי ממנו כדי שהתחבורה תיסע יותר טוב. ואתם רוצים לשים מכשול בפני הדבר הזה.

יורם אסידון:

	חס וחלילה. אגב, החלטת הממשלה בזמנו קבעה שיוקצו לא פחות מ-60 מיליון ש"ח בשנה לסלילת נתיבים.

אברהם רביץ:

	מה תעשה עם 60 מיליון שקל? זה לא כסף בכלל. לא יסללו כבישים כאלה.

יורם אסידון:

	בשנת התקציב הנוכחית הוקצו 3.5 מיליארד שקל לכבישים בסך הכל. האם לא יכלו למצוא עוד 100 מיליון שקל לסלילת נתיבים לתחבורה ציבורית? רבותי, נתיבי תחבורה בלעדיים לתחבורה ציבורית זה הכלי הכי אפקטיבי והכי זול שאפשר ליישם היום.

דני מורגנשטרן:

	נתיבי תחבורה ציבוריים יחודיים הם קודם כל כלי להכוונה יעילה של התחבורה. אם לא אוכפים אותם אז לא עושים שום דבר. יש לנו היום בעיה של אכיפה. עדיין חסרים נתיבים לתחבורה ציבורית במדינת ישראל אבל גם אלה שקיימים, אין אוכפים בהם כניסה של רכב פרטי.
	נקודה שניה, הנתיבים האלה פועלים היום לפי הכלל של נתיבים מתחלפים. כלומר, בשעות שאינן שעות עומס הופכים אותם פתוחים לכל. אז הטיעון של חבר הכנסת רביץ לא פועל. זאת אומרת, הנתיב אינו מבוזבז אלא הוא משמש לתחבורה רגילה.

היו"ר אברהם פורז:

	הוא מתבזבז בשעות העומס.

דני מורגנשטרן:

	הטיעון שעומד בבסיס הרציונל להצעה הזאת - שאין מספיק כסף למדינת ישראל ורק אם תהיה הזרמת משאבים או תקציבים ממקורות חיצוניים של יזמים יהיו לנו נתיבים לתחבורה ציבורית - אין לו על מה להתבסס. מהטעם הפשוט, שהישובים העירוניים של מדינת ישראל כבר צפופים היום עד כדי כך שאי אפשר להוסיף בהם לא רק נתיבים לתחבורה ציבורית אלא אף נתיבים לרוכבי אופניים. אז על מה אנחנו מדברים פה? ואילו ברמה הבין-עירונית אין בעיה. כלומר, הבעיה היא בתוך הערים, או באגדי הערים, בהם קיימת הבעיה. אם אפשר צריך לייעד נתיבים לתחבורה ציבורית בשעות עומס, ובשעות שאינן שעות עומס לפתוח אותם לכל. ובא לציון גואל.

היו"ר אברהם פורז:

	מר מורגנשטרן, נניח שרוצים בשעת העומס לתת עדיפות לכלי רכב שנוסעים מירושלים לתל-אביב, או נניח מנתב"ג לתל-אביב. היום אין שם נתיב יחודי, כולם תקועים בפקק, גם האוטובוסים. נניח שרוצים לתת לתחבורה הציבורית עדיפות ולתת לה לנסוע בנתיב הימני הקיצוני בצורה יותר קלה. אם הכביש יכול גם לשאת עוד מכוניות, בלי לפגוע בתנועת האוטובוסים, למה צריך למנוע את זה?

דני מורגנשטרן:

	אדוני היושב-ראש, אתה מכיר את דיעותי בנושא הזה. צריך פשוט להקצות את אותו כסף לרכבת ישראל, לסלול את הקטע עד תל-אביב ואפילו להעלות את המכוניות על הרכבת, כמו שזה נעשה בחוץ-לארץ.  חבר הכנסת רביץ נסע איתי בנסיעת המבחן של ה-Tilting train שהביאו לישראל לחודשיים. רכבת ישראל הביאה את הרכבת הסקנדינבית הזאת, שנסעה כאן במהירות 160 קמ"ש במסילות הרעועות של רכבת ישראל ולא קרה שום דבר.

אברהם רביץ:

	אני אפילו הסעתי את זה. החזרתם את זה חזרה?

דני מורגנשטרן:

	חבל, אבל זה חזר. התפיסה לא נכונה, אדוני היושב-ראש.

אברהם רביץ:

	אבל זה לא על הפרק. אנחנו לא דנים כאן על רכבת

דוד כוכבא:

	אתה שוכח להגיד שרכבת מסיעה בשנה את מה שהקואופרטיבים מסיעים בשבוע. כך לא תפתור את הבעיה.

דני מורגנשטרן:

	תן לרכבת ישראל את התקציב של הכבישים ל-3-4 שנים. זה יפתור את הבעיה ברמה הבין-עירונית.
היו"ר אברהם פורז:

	רבותי, אנחנו לא פתחנו היום דיון במקרו תחבורה. אנחנו דנים בדבר מאוד נקודתי.

אלון אלמן:

	קואופרטיב דן הוא בעל ניסיון בהפעלת תחבורה ציבורית, למעלה מ-90 שנה, אז יש לנו קצת על מה להתבסס. הפיתרון הזה של נת"צ הוא פיתרון איכותי וטוב, שגם הוכח בעולם. קואופרטיב דן מאוד מברך על היוזמה הזאת, מאוד מעוניין. הנת"צים מבטאים כמה תכונות טובות והם משפרים בצורה ניכרת את התחבורה הציבורית. קודם כל הם מאפשרים אמינות וסדירות לשירות, וגם מהירות יותר גבוהה. מהירות יותר גבוהה זה אומר שאנשים מגיעים בפרק זמן קצר יותר ליעדם. זה גם אומר שהעלויות בהפעלת תחבורה ציבורית יהיו יותר נמוכות, פחות תשומות של נהגים, של אוטובוסים ושל חלקי חילוף. את ההפחתה הזאת בעלויות ניתן לתרגם להורדה בתעריפים. זה גם יקטין את הסובסידיות.

היו"ר אברהם פורז:

	אני באמת לא רוצה לפתוח את זה. אנחנו קיבלנו מהכנסת הצעת חוק שעברה בקריאה ראשונה כחלק מחוק ההסדרים. אנחנו לא בנויים פה לקיים דיון.

יורם אסידון:

	ועדת הכלכלה אמורה לבצע ביקורת על מה שהממשלה מגישה, עם כל הכבוד.

היו"ר אברהם פורז:

	אני אומר לך כבר את דעתי. אני רוצה לתת עדיפות לתחבורה ציבורית אבל אם הנתיב מאפשר שבד בבד עם התחבורה הציבורית שזורמת חלק גם מכוניות פרטיות ייסעו, אני לא רוצה למנוע מהמכוניות הפרטיות אפשרות לנסוע. למה למנוע? כי אנחנו נגד המכוניות הפרטיות? כי אנחנו שונאים אותן?

אורי הורנשטיין:

	כל מה שאדוני אומר הוא מאוד הגיוני אבל איפה יהיה האינדיקטור? מי יוכל לבצע את המבחן, אם אותן מכוניות פרטיות כן או לא מפריעות לתחבורה הציבורית?

היו"ר אברהם פורז:

	את זה ייבחן משרד התחבורה.

אורי הורנשטיין:

	איך הוא יעשה את הבדיקה הזאת? באיזה צורה? הרי זה דבר שלא ניתן ליישום בכלל.

היו"ר אברהם פורז:

	הוא ימצא את הדרך. אפשר על-ידי מערכת מחירים לגרום לכך שמשלב כלשהו אתה לא תירצה להיכנס לנתיב הזה. נניח שבשעות הסופר-שיא המחיר יהיה כל-כך גבוה שלא יהיה כדאי לך להיכנס אליו.

יורם אסידון:

	אבל מתי תגלה מה הוא המחיר הנכון? זה מנגנון שיימשך שנים. חבר הכנסת פורז, בדוח הזה לא הוזכרה אפילו מדינה אחת שבה מנגנון כזה עובד. עם כל הכבוד, בכל המדינות שמוזכרות כאן מדובר על אגרות גודש. אנחנו המדינה הראשונה בעולם שתעשה דבר כזה, נתיב לאוטובוסים ולכלי רכב.

אברהם רביץ:

	אני רוצה לומר ל"ירוקים", לאלה שבאמת דואגים לתחבורה הציבורית.

אור קרסין:

	אנחנו דואגים לבני אדם.

אברהם רביץ:

	אני רוצה לומר לכם משהו, ואולי כדאי שתשמעו את זה היטב. אני עכשיו מדבר כבוגר ועדת הכספים של הכנסת. עשיתי שם כמה שנים טובות. אם אתם רוצים להרוג את האפשרות לשפר את התנאים של התחבורה הציבורית אז תתעקשו על מה שאתם אומרים. אתם רוצים דרך שמיועדת רק לתחבורה הציבורית ושעל חשבון זה לא יעשו כסף מבעלי ההון.  אני מכיר את ה"ראש" שלהם, הם פשוט לא יסללו כבישים, כי הם עובדים עם נייר ועיפרון.

	אם אנחנו רוצים להתחיל את המהפיכה, שאכן יהיו כבישים מיוחדים לתחבורה הציבורית, אנחנו צריכים ללכת עם ה"ראש" הזה. אנחנו צריכים לאפשר, כדי לסלול את הכבישים האלה - הרי אנחנו לא מדברים על כבישים קיימים. מדברים על כך שהאוצר צריך להכניס את היד לכיס שלו ולהוציא כסף בשביל המטרה הזאת. זה מקל, מאפשר מבחינת כדאיות כלכלית לעשות את הדבר הזה.

	יחד עם זה, מאחר ויהיה מידרג, ייכשלו פעם, פעמיים, עד שיילמדו את הנושא. יהיה מידרג של תעריפים בשעות מסויימות. זה יווסת באופן טבעי. גם בעלי ההון, ודווקא הם, לא רוצים לבזבז כסף בחינם. אם זה לא כל-כך חשוב להם בשעת העומס, הם לא ייסעו שם. הם יודעים איך לשמור על הכסף.

אור קרסין:

	זה חשוב להם. תטילו קנסות על עבריינים שעל אף החוק נוסעים היום בנתיבי התחבורה הציבורית.

היו"ר אברהם פורז:

	רבותי, לא ניפתח את הדיון. גם חבר הכנסת רביץ וגם אני חושבים שהנושא הזה הוא חשוב. הפיתרון הוא פיתרון ראוי. עכשיו אנחנו רק עוסקים בניסוחו. אנחנו לא פותחים לדיון מחודש את השאלה האם יש צורך או אין צורך בזה. בואו נתקדם.

אתי בנדלר:

	לפני שאני ממשיכה לקרוא, אני רוצה להעיר הערה אחת. אתה הזכרת כמה פעמים שאם הקיבולת של הכביש תאפשר אז יאפשרו לנסוע בו גם לכלי רכב פרטיים תמורת תשלום אגרה. החוק איננו מנוסח כך. החוק מנוסח באופן כזה שתמורת תשלום אגרה לא יהיה שום שיקול דעת ויהיה צריך להתיר לכל כלי הרכב לנסוע בנתיב הזה.

היו"ר אברהם פורז:

	אבל אפשר להעלות את גובה האגרה בשעות מסויימות.

אתי בנדלר:

	אז זה ייהפך כביש רק לעשירים, או לכאלה שמקבלים החזר ממקומות עבודתם.
היו"ר אברהם פורז:

	אדם אמיד יכול גם לטוס מתל-אביב לקריית-שמונה או לגליל ולא להיות תקוע בכל הפקקים. מה אני יכול לעשות? ואדם אחר נוסע בטנדר סובארו מודל 82 ועובר את כל הפקקים. מה נעשה? הרבה יותר טוב להיות עשיר מאשר עני, את זה כל אחד יודע.

אתי בנדלר:

	חשבתי שאני חייבת להעיר את ההערה הזאת כי אתה מספר פעמים הערת שאם - - - 

היו"ר אברהם פורז:

	גברתי היועצת המשפטית, אני מבקש שתעירי את תשומת ליבנו האם זה מונע מהממונים לעשות תעריף ולשנות אותו בהתאם.

אתי בנדלר:

	הם יכולים לקבוע תעריפים בין היתר בהתחשב בגודש התנועה. אנחנו מייד מגיעים לסעיף הזה. אבל מי שמוכן לשלם את הסכום, יש לו מסלול ירוק. אי אפשר למנוע ממנו את המעבר.

יורם אסידון:

	חבל שוועדת הכלכלה נותנת יד לדבר הזה.

אתי בנדלר:

	ברשותך, אני רוצה לסכם את סעיף 2. אם כך, תוקף החוק איננו מוגבל בכלל אלא האפשרות להכריז על נתיב כנתיב מהיר היא לתקופה מוגבלת. 

היו"ר אברהם פורז:

	לא. האפשרות להכריז על נתיב כנתיב מהיר היא ב-5 השנים הקרובות. מיום ההכרזה ועד ליום הפקיעה של ההכרזה זה גם 5 שנים.

אתי בנדלר:

	זה בדיוק מה שרציתי לומר. אפשר להאריך את תוקף ההכרזה גם מעבר ל-5 שנים, באישור ועדת הכלכלה.

היו"ר אברהם פורז:

	לא. עכשיו יש שני דברים. את החוק עצמו אפשר להאריך באישור ועדת הכלכלה.

אתי בנדלר:

	לא, אין צורך להאריך את החוק. תוקף החוק לא מוגבל, לפי מה שאתה קובע כאן.

היו"ר אברהם פורז:

	נניח שבעוד 5 שנים וחודש ירצו לעשות את זה לגבי כביש נוסף. לפי הנוסח הנוכחי זה לא ניתן. אנחנו אומרים שהחוק כולו ניתן יהיה להארכה כדי שאפשר יהיה בעוד 5 שנים להכריז על כביש נוסף, אם הניסוי יעלה יפה. הרי אנחנו לא זורקים את המפתח, זה הכל באישור הוועדה. 

רונן וולפמן:

	אפשר להאריך מצד אחד גם את אותם פרוייקטים שייכנסו אחרי 5 שנים וחודש, וגם אם הפרוייקט הצליח במשך 5 שנים אפשר להאריך אותו.

היו"ר אברהם פורז:

	זה רק בתנאי שהחוק מתארך כולו ואז אפשר גם להאריך את עניין ה-5 שנים, את האקספרימנט. אבל אם החוק ייפקע אז זה יהיה פעם ראשונה ובזה זה ייגמר.

אברהם רביץ:

	אני מבקש שתוסיפי כאן אפשרות מילוט.

אתי בנדלר:

	הנחיה נוספת שאני מבקשת, האם הארכה של הכרזה בקביעת כביש כנתיב מהיר מעבר לאותן 5 שנים תהיה טעונה את אישור ועדת הכלכלה, או רק הארכת תוקף החוק?

היו"ר אברהם פורז:

	אותו דבר.

אברהם רביץ:

	אולי כדאי שיביאו לנו את התעריפים.

אתי בנדלר:

	דהיינו? 

היו"ר אברהם פורז:

	אם זה כביש שנסלל - - - 

אתי בנדלר:

	אתה אומר: 80% לפני תחילתו של החוק. נניח שהחוק יתקבל מחרתיים.

היו"ר אברהם פורז:

	הכביש שמלכתחילה היה טעון אישור, גם ההארכה היא טעונה אישור. מה שלא היה טעון אישור מלכתחילה, גם ההארכה לא טעונה אישור.

אתי בנדלר:

	סעיף 3 - אגרה בעד נסיעה בנתיב מהיר
	
"(א)	בעד נסיעה בנתיב מהיר תשולם אגרה.

(ב)	השר, בהסכמת שר האוצר ובאישור ועדת הכלכלה של הכנסת, יקבע את סכומי האגרה או את דרך קביעתה ועדכונה."

היו"ר אברהם פורז:

	זה יכול להיות "שינויה"? כי מהמלה עדכון משתמע כאילו זה לא יכול להיות גם כלפי מטה.

אתי בנדלר:

	הייתי מציעה "שינויה" ולא "עדכונה".

"(ג)	השר רשאי לפטור סוגי רכב ציבורי מתשלום האגרה."

עדה וייס:

	אנחנו מבקשים להוסיף פה "בהסכמת שר האוצר". "השר, בהסכמת שר האוצר".

היו"ר אברהם פורז:

	"ציבורי" כמשמעותו בחוק שלנו. למה אתם צריכים את שר האוצר פה? שר האוצר הוא אדם עסוק מאוד. לא צריך את שר האוצר פה. אני יודע דבר אחד, שכאשר זה שני שרים זה צרה צרורה. אנחנו אוהבים את שר האוצר אבל אנחנו חושבים שהוא עמוס מדי.

אברהם רביץ:

	יש לזה קונוטציה של מיסים ברגע שאתם מכניסים את שר האוצר.

אתי בנדלר:

סעיף 4 - אגרה משתנה

"סכומי האגרה האמורה בסעיף 3(ב) יכול שישתנו, בין היתר, לפי סוג הרכב, מרחק הנסיעה, ימי הנסיעה, שעת הנסיעה, גודש התנועה באותה דרך ומספר הנוסעים ברכב."

היו"ר אברהם פורז:

	זאת אומרת שאפשר גם פרמטרים נוספים שלא חשבנו עליהם.

אתי בנדלר:

	"בין היתר".

	סעיף 5 - תחולת חוק כביש אגרה (כביש ארצי לישראל), התשנ"ה-1995

"(א)	על נתיב מהיר שנקבע לפי חוק זה יחולו הוראות סעיפים 6א, 7(2) ו-(3), 8 עד 10 ו-12 עד 12ד לחוק כביש אגרה (כביש ארצי לישראל), התשנ"ה-1995, לרבות התקנות שהותקנו לפיהם, בשינויים המחוייבים, ובלבד שסמכויות בעל הזכיון לפי החוק האמור תהיינה נתונות למדינה או למי מטעמה.

(ב)	העבירה המדינה את הסמכויות האמורות בסעיף קטן (א) למי מטעמה, טעונים תנאי ההתקשרות עמו אישור ועדת הכלכלה של הכנסת."

היו"ר אברהם פורז:

	כשאנחנו אומרים "למדינה או למי מטעמה" - איך אנחנו יודעים מי הרפרנט? מי מטעם המדינה? קודם כל מי זה המדינה במובן הזה? אולי שר התחבורה, ואז הוא יכול להסמיך בתקנות. לדעתי זה צריך להיות שר התחבורה או מי שהוא יסמיך.

מיכל עקביה:

	במילא זה הולך למי שמקצועית אחראי על זה.

היו"ר אברהם פורז:

	אני לא יודע. האם אנחנו צריכים שיקרה מצב שמישהו יתקוף בבג"ץ שהוא היה בלתי מוסמך? מי יחליט, הממשלה? לפי חוק נכסי המדינה? בואו נקבע את "שר התחבורה", "או מי שהוא הסמיך". אתם יודעים מה, שזה יהיה שר התחבורה, שיחתום על זה בעצמו.

אתי בנדלר:

	"או למי שהממשלה הסמיכה לכך". זה לגבי הזכיין הפרטי שאמרנו.

היו"ר אברהם פורז:

	זה אחר-כך בסעיף קטן (ב). "ובלבד שסמכויות בעל הזכיון לפי החוק האמור תהיינה נתונות לשר התחבורה".

עדה וייס:

	"או למי שהוא הסמיך". אחרת הוא לא יוכל להסמיך.

אתי בנדלר:

	מדובר כאן על סמכויות הפעלה. "או למי שהוסמך לכך".

היו"ר אברהם פורז:

	סעיף קטן (ב) נשאר אותו דבר.

עדה וייס:

	אנחנו מבקשים פה תיקונים קלים. בסעיף קטן (א) בשורה הראשונה לפני "6א" להכניס "סעיף 1". זה היה כתוב בנוסח הקודם.

אתי בנדלר:

	אני דווקא מאוד שמחתי כשנוכחתי לראות שניפיתם את הסעיפים הללו.



עדה וייס:

	זאת היתה הערה של גברת נגה ענתבי.

לאה ורון:
	
	אולי תגידו לנו על מה אתם מדברים.

אתי בנדלר:

	מדובר כאן על אותם סעיפים מחוק כביש ארצי לישראל שהוחלו לעניין החוק הזה. הם היו בנוסח הקודם והם הושמטו. אני מאוד שמחתי על כך.

היו"ר אברהם פורז:

	למה הם הושמטו? מחמת טעות?

יורם אסידון:

	בהחלט יש מקום שהסעיפים האלה יפורטו. יתכן שמדובר בהתחייבויות של המדינה כלפי זכיין, במידה ויהיה זכיין, ואני חושב שזה צריך להיות כלול.

מיכל עקביה:

	משרד המשפטים ביקש שנוסיף פה את סעיף 1 (סעיף ההגדרות) כי יש הגדרות שלא קיימות בחוק שלנו והן כן צריכות להיות כלולות.

היו"ר אברהם פורז:

	נקרא את הסעיפים מחוק כביש אגרה (כביש ארצי לישראל), התשנ"ח-1995. 

	סעיף 6א: "החייב בתשלום האגרה לפי הוראות חוק זה הוא מי שהיה בעל הרכב הרשום ברשיון הרכב במועד הנסיעה בכביש האגרה, זולת אם הוכיח שהרכב נגנב ממנו". בסדר.

אתי בנדלר:

	הם מבקשים להוסיף לפני כן את סעיף 1. סעיף 1 הוא סעיף ההגדרות, אותו לא צילמתי.

היו"ר אברהם פורז:

	תגידי לנו אם זה טוב או רע.

מיכל עקביה:

	זה היה בעקבות הערת נוסח של גברת נגה ענתבי ממשרד המשפטים. זה עניין טכני.

אתי בנדלר:

	אני מוכנה לשוחח על כך עם גברת נגה ענתבי. אני לא בטוחה שצריך את זה.

היו"ר אברהם פורז:

	אנחנו מסמיכים אותך להחליט אם צריך את זה או לא.

אתי בנדלר:

	צריך להיות ברור שצריכים לשנות כאן, ש"השר" לעניין החוק הזה זה השר הנוכחי ולא השר שלפי חוק כביש אגרה. לפי חוק כביש אגרה (כביש ארצי לישראל) זה שר התשתיות הלאומיות ואילו כאן זה שר התחבורה.

היו"ר אברהם פורז:

	סעיף 7(2): "סמכות להצבה, להפעלה ולהחזקה של מיתקנים ומכשירים לגביית אגרה". זה בסדר.

עדה וייס:

	אנחנו רצינו להוסיף גם את סעיף 7(1).

היו"ר אברהם פורז:

	תימרור, זה בסדר.

אתי בנדלר:

	רק רגע. סמכויות תימרור אתה רוצה לתת כאן בכבישים קיימים, בנתיבים קיימים, לגוף חיצוני בעל זיכיון?

מיכל עקביה:

	זה סמכויות שניתנות למדינה.

רונן וולפמן:

	זה מה שאומר הסעיף, "ובלבד שסמכויות בעל הזכיון לפי החוק האמור תהיינה נתונות למדינה או למי מטעמה". 

היו"ר אברהם פורז:

	דווקא שם מבעל הזיכיון זה חוזר לשר.

עדה וייס:

	לפי דעתי זה מיותר.

אתי בנדלר:

	היום סמכויות התימרור קבועות בפקודת התעבורה. אני חושבת שזה לא נכון.

היו"ר אברהם פורז:

	מי אמר שצריך להוסיף את זה?

עדה וייס:

	גברת נגה ענתבי.

היו"ר אברהם פורז:

	לכאורה אם לשר התחבורה יש סמכות לתמרר כל כביש - בכביש חוצה ישראל רצו לתת לגורם פרטי אפשרות תימרור כנראה. אין בזה צורך פה. זה נופל.

אתי בנדלר:

	לא רק זה, אני חושבת שזה עלול ליצור בעיה, משום שסמכויות התימרור היום הן לא של השר, הן של 4 גורמים: של המפקח על התעבורה, הרשות המקומית, קצין משטרה - - - 

היו"ר אברהם פורז:

	זה יורד.

	את 7(2) אנחנו משאירים. אמרנו שזה בסדר.
	
	7(3): זה "סמכות לגבות אגרה באמצעות תג חיוב".

עדה וייס:

	אנו מציעים להוסיף "לרבות התקנות שהותקנו לפיהם, ככל שלא נקבע אחרת בחוק זה". זה גם הופיע בנוסח שהיה בחוק ההסדרים.

היו"ר אברהם פורז:

	גברת בנדלר, אני מבקש שתבדקי אם צריך את זה, כדי שלא תהיה איזה תקלה משפטית. לגבי 7(3) זה בסדר.

אברהם רביץ:

	מכניסים כל מיני אמצעים טכניים בחקיקה ראשית.

היו"ר אברהם פורז:

	סעיף 8: "שר הבטחון ... רשאי ... להורות בצו כי הנסיעה בכביש האגרה או בחלק ממנו תהיה ללא תשלום אגרה לכל כלי הרכב או לכלי רכב מסויימים".  למה צריך את זה? הרי זה אבסורד. שם זה כביש פרטי, אז רוצים לחייב. אבל פה זה כביש של המדינה.

אתי בנדלר:

	אם אתה מעביר את זה לתפעול של זכיין אז אתה למעשה מפקיע אותו מידי המדינה.

היו"ר אברהם פורז:

	אז המדינה היתה צריכה בחוזה איתו לומר שהצבא רשאי לנסוע בחינם. למה זה צריך להיות ככה? זה נראה לי עקום. האם זה לא עקום שכאשר המדינה נותנת למישהו משהו היא לא תגיד לו בחוזה שהצבא ייסע בחינם בשעת חירום, ומגן דוד אדום ייסע בחינם, ואני לא יודע מי עוד?
יורם אסידון:

	פרשנות משפטית לעניין הזה יכולה לטעון שזכיין יכול בהחלט לקבל חזקה על העניין הזה. עד כמה שזה נשמע חריג, ברגע שהוא מקבל את הזיכיון הוא בהחלט יכול לשים מחסומים בכניסה לנתיב ולהגיד לצבא לשלם.

רונן וולפמן:

	סעיף 8 - לא היו חייבים לכלול אותו בחוק. אפשר שהוא יהיה בהסכם.

היו"ר אברהם פורז:

	אבל בכביש חוצה ישראל האיש בנה את הכביש, נתת לו חזקה על הקרקע, הוא מין B.O.T כזה. פה הקרקע היא של המדינה, המדינה סללה את הכביש, הוא בסך הכל מפעיל, הוא מין זכיין. אז דווקא אצלו אתה צריך בחוק להגיד לו? שם בעצם מסרת את הקניין בכביש, מכרת את הכביש. הוא גם סלל אותו.

אברהם רביץ:

	איזה הפעלה הוא עושה בכביש? מה תרומתו לכביש? 

היו"ר אברהם פורז:

	התרומה שלו, שהוא גובה כסף. אבל על-ידי הכסף אתה מוריד חלק מכלי הרכב שאחרת היו נוסעים.

אברהם רביץ:

	זאת אומרת, כל התרומה שלו היא גביית כסף? כשאני אצא לפנסיה אני אוכל לעמוד שם.

היו"ר אברהם פורז:

	יש פה שני דברים: אל"ף, זה יכניס כסף, שאני מקווה שיילך לבניית פרוייקטים נוספים.

אברהם רביץ:

	אין לי בעיה. אבל מה התרומה שלו? למה הוא לא פקיד שלי, שגובה כסף בשבילי? במה זכותו להיות זכיין?

היו"ר אברהם פורז:

	כי מייד חבר הכנסת עמיר פרץ ישבית אותו והוא יטען שהוא עובד לא ייחודי ושזה לא מתאים לו.

אברהם רביץ:

	אדם לא תרם שום דבר ונהיה זכיין לגביית כסף?

אורי הורנשטיין:

	הוא משלם את זה למדינה. זה לא בחינם.

היו"ר אברהם פורז:

	אתה רוצה להפעיל את זה באמצעות פקידים של משרד התחבורה? מהשעה 3 אחר-הצהרים זה לא יופעל.
אברהם רביץ:

	אני לא מבין מה הפך אותו לזכיין. מה הוא עשה? למה מגיע לו להיות זכיין? והוא עוד יקבע את התעריפים?

רונן וולפמן:

	הוא לא יקבע את התעריפים. הוא רק יעשה את פעולות הגבייה.

היו"ר אברהם פורז:

	אפשרות אחרת היא שעובדי מדינה יעשו את זה. אתה לא רוצה את זה.

אברהם רביץ:

	אבל הוא לא יקבל הרבה כסף כי הוא לא השקיע שום דבר בעצם.

רונן וולפמן:

	חלק קטן מהעלות זה מערכת הגבייה. הוא יקבל על זה כמה אחוזים קטנים.

דני מורגנשטרן:

	מר רונן וולפמן, אתה רוצה לומר שיתחזקו את הקטע של הכביש הזה בצורה נפרדת, באופן דיפרנציאלי משאר הקטעים? האם יסללו את הכביש רשויות שונות?

רונן וולפמן:

	יכול להיות שאת המערכת האלקטרונית בעיקר, את מערכת הגבייה מי שיתחזק לא יהיה המדינה, כי העניין הזה דורש את המיומנות והמומחיות.

קריאה:

	אז המדינה תסלול ומישהו אחר יגבה?

רונן וולפמן:

	הוא יגבה עבורה.

דני מורגנשטרן:

	בשביל זה אתה צריך entity חדש?

היו"ר אברהם פורז:

	לנו נראה שראוי שהדברים האלה יהיו בהסכם ולא צריך אותם בחקיקה ראשית. אבל אם תתעקשו ואתם רוצים גם בחקיקה ראשית, אני מוכן גם את זה לבלוע, למרות שזה לא ראוי. לדעתי מה שתחליטו טוב מבחינתנו.

אתי בנדלר:

	הייתי מציעה, מכיוון שיש את זה בחוק כביש אגרה ואנחנו מפנים לסעיפים - - - 
היו"ר אברהם פורז:

	אבל שם העבירו את הבעלות, כי האדם סלל את הכביש.  רבותי, נשאיר את זה בחוק, למרות שזה קצת עקום. 

	סעיפים 9 ו-10: אני מבקש שתעשו את כל האדפטציות המתאימות. בסדר גמור.

אתי בנדלר:

	אני רוצה שוב להדגיש, בסעיף 9 "בעל הזכיון או מי מטעמו לא ימנעו נסיעת רכב בכביש האגרה אלא בשל אי תשלום אגרה שיש לשלמה לפי חוק זה, או בשל הוראה אחרת ...". דהיינו, גם אם יש גודש מאוד רציני בשעות מסויימות, הוא לא יכול למנוע את נסיעת הרכב בכביש.

היו"ר אברהם פורז:

	אז שייעלה את המחיר.

אתי בנדלר:

	הוא לא יכול להעלות את המחיר. יש את המנגנון. את זה קובע השר.

היו"ר אברהם פורז:

	השר יכול לתת הנחיה, שבהתאם לתנאיי הגודש המחיר משתנה מדקה לדקה. למעלה יהיו תלויים שלטים עם המחיר, שיהיה מפורסם מראש, והמחיר עשוי להשתנות כל רבע שעה.

אתי בנדלר:

	השאלה היא האם אתה לא רוצה בשום מקרה לאפשר כניסת כלי רכב שאינם כלי רכב ציבוריים, גם אם מסתבר שיש גודש משמעותי בכביש. היום לפי החוק אי אפשר לעשות את זה.

היו"ר אברהם פורז:

	גברת בנדלר, זה כן, אבל לא שהוא יוכל לומר: אתה לא נכנס ולהתחיל למיין את הנוסעים. 

אתי בנדלר:

	האם הוא יכול בשעות מסויימות לא להתיר כניסת כלי רכב פרט לכלי רכב ציבוריים?

היו"ר אברהם פורז:

	אני מציע שתהיה גם אפשרות שבשעות מסויימות תותר רק כניסת כלי רכב ציבוריים. אם הם מגיעים למסקנה שהגודש הציבורי הוא כזה שלא מאפשר כניסת כלי רכב פרטיים.

אורי הורנשטיין:

	זה הכרחי.

אתי בנדלר:

	השאלה היא רק מי יקבע את זה, כי לזכיין לא יהיה תמריץ לקבוע דבר אחר. הוא ירצה לגבות עוד כסף.
היו"ר אברהם פורז:

	זה צריך להיות בהסכם התיפעול, מין הוראה שאומרת שמשעה שנניח מספר כלי הרכב עולה על X, אני לא יודע איך עושים את זה, תותר רק כניסה של רכב ציבורי, בהתאם לתנאי הזיכיון. סעיף מיוחד בו ייאמר שבמצב שבו תהיה הפרעה משמעותית לתנועה ברכב הציבורי לא תותר כניסת כלי רכב פרטיים.

אורי הורנשטיין:

	לדעתי אם זה לא יכנס לחוק, זה לא יקבל שום ביטוי, בשום הסכם ובשום מקום. אנחנו יודעים איפה אנחנו חיים.

יהודה אלבז:

	אדוני היושב-ראש, אם חלים על הנתיב הזה סמכויות התימרור של המפקח על התעבורה, הדבר כבר כלול. 

היו"ר אברהם פורז:

	אנחנו הורדנו את זה. הסמכויות האלה נשארו בידי המפקח על התעבורה.

יהודה אלבז:

	אם זה נשאר אז הוא יכול בכל רגע להגיד שהוא נותן כניסה רק לרכב ציבורי.

היו"ר אברהם פורז:

	שר התחבורה הוא השר האחראי על ביצוע החוק. הוא קובע את כל הדברים. בעיקרון אפשר גם לפני כביש חוצה ישראל לשים תמרור "אין כניסה".

יהודה אלבז:

	זה לא סביר.

היו"ר אברהם פורז:

	למה לא סביר? לפי ההיגיון הזה. הרי לא שללנו את האפשרות של השר להחליט. הוא יכול לעשות פה רמזור שיהיה כל הזמן אדום. צריך לעשות דברים בצורה הגיונית.

אברהם רביץ:

	למשל בשעה 4 ביציאה מהתעשייה האווירית הכביש מלא בתחבורה ציבורית. אז שבאותה שעה הדרך תהיה רק לתחבורה ציבורית. יש מקרים כאלה שאז צריך לאפשר את הדבר הזה.

פרדי הרשקוביץ:

	אני מבקש להזכיר לאדוני את החלטתך מהישיבה הקודמת, לקבל את תגובת משרד התחבורה והמשטרה לעניין האכיפה האוטומטית, צילומים וכדומה.

היו"ר אברהם פורז:

	ומצלמות וידיאו. מה קורה באמת עם הדבר הזה?
חזי שוורצמן:
	
	קודם כל לגבי ההערה של מר הורנשטיין על כך שאין אכיפה: אנו מוציאים כ-100,000 דוחות לשנה בכל הארץ. האם זה לא אכיפה? רק בחיפה למשל נרשמו 20,000 דוחות.

היו"ר אברהם פורז:

	מאחר שכולנו מסתובבים בכבישים אנחנו אומרים: זה בסדר, אין טענות. אבל אתם לא אוכפים מספיק טוב. מה קורה עם המצלמות על האוטובוסים?

חזי שוורצמן:
	
	משרד התחבורה צריך להציג לנו את הטכנולוגיה, שבעיניה ראויה להיות ישימה בכבישי ישראל. אנחנו צריכים את משאבי כוח-האדם ומשאבי התקציב המתאימים.

היו"ר אברהם פורז:

	אתה מתקין את זה על האוטובוס והוא מביא לך בסוף היום את התמונות.

חזי שוורצמן:
	
	נכון, אבל מי יפיק את הדוח? מי יסתכל על הצילומים? מי יברור את מה שצריך? זה לא טריוויאלי.

היו"ר אברהם פורז:

	גברת וייס, בהנחה שנמצא פיתרון לבעיה התקציבים ואז דן ואגד יציבו על האוטובוסים שלהם מצלמות, כדי לתפוס את מי שנוסע בנתיבי תחבורה ציבורית שלא כחוק - - - 

אברהם רביץ:

	דן ואגד יהיו משת"פים?

קריאה:

	אנחנו נצרף גם את המוניות.

היו"ר אברהם פורז:

	למה לא? אמרו לי שזה עובד בלונדון. מה הכי מרגיז את נהג האוטובוס? כשהוא נוסע ורואה מישהו תקוע לו בנתיב. כל מה שהוא צריך לעשות זה ללחוץ על כפתור ולצלם אותו.

אברהם רביץ:

	אני אומר לך, חבר הכנסת פורז, זה לא מתאים לך. מבחינה אקולוגית-חברתית זה נותן הרגשה זיפתית, כאילו מסתובב שם איזה מרגל.

היו"ר אברהם פורז:

	אבל יש משקיפי תנועה שעושים את זה כל השנים.

אברהם רביץ:

	משקיפי תנועה - זה עבודתם.

היו"ר אברהם פורז:

	לא, זה נהגים שהם מתנדבים.

אברהם רביץ:

	זה לא נותן הרגשה טובה של חופש.

אתי בנדלר:

	אני בטוחה שאחד ההיבטים המשמעותיים ביותר של הצעה כזאת זה באמת הנושא של חופש הפרט.

היו"ר אברהם פורז:

	אם שמים מצלמה עומדת אז אפשר לצלם אותך כשנסעת במהירות מופרזת וכשעברת ברמזור אדום, אבל אם המצלמה זזה זה לא טוב?

אברהם רביץ:

	אני אומר לך, המשטרה תצטרך להקים יחידה נגד אלה שישברו את המצלמות.

אתי בנדלר:

	המצלמות היום מכוונות כך שאתה לא רואה את הנהג. אתה רואה רק את מספר כלי הרכב ואת המקום שבו הוא נמצא. אינני יודעת עד כמה כלי רכב שהם במהלך נסיעה ניתן לכוון אותם כך שהם יצלמו בדיוק רק את המספר.

אברהם רביץ:

	מי שייצא עם המאהבת שלו אז לפחות שלא ייסע בנתיב מהיר.

פרדי הרשקוביץ:

	אני רוצה להסביר בשני משפטים איך זה עובד בלונדון.

ניצן יוצר:

	הנושא הזה שייך לדיון אחר. במקום שיש מערכת אגרה היא מספקת כתוצר לוואי את שירותי האכיפה. כל סיפור המצלמות על האוטובוסים הוא בנתיב תחבורה ציבורית שבו אין אגרה. זה דיון אחר. פה אנחנו בנתיב אגרה.

היו"ר אברהם פורז:

	כל מיני דברים מתעוררים פה. כל אחד מאיתנו רואה כל הזמן שבנתיבים של התחבורה הציבורית נוסעות מכוניות פרטיות ומצפצפות על הכל. על זה אנחנו מוחים. עכשיו אנחנו רוצים להגביר את האכיפה כדי שהנתיבים המעטים המסכנים שקיימים באמת יהיו נת"צים ולא יהיו so called נת"צים.


ניצן יוצר:

	בהקשר של הדיון הזה, הבעיה הזאת דווקא כאן פתורה.

היו"ר אברהם פורז:

	נכון, אבל אפרופו.

ניצן יוצר:

	אם זה אפרופו זה בסדר. אפרופו נתיבים אחרים.

פרדי הרשקוביץ:

	הטכנולוגיה הוצגה על-ידי למר אלכס לנגר, ואני מבין שיש פה נציגים שלו. נאמר לי באופן בלתי אמצעי על-ידו שהוא ממש התרשם מהעניין. אגב, להערת חבר הכנסת רביץ, הנהג לא מפעיל את הוידיאו. זה אוטומטי. זה פועל בלונדון ללא מגע יד של הנהג.

אברהם רביץ:

	אני מציע שלפני שוועדת הכלכלה נוסעת ללונדון לא נדון בזה ....

פרדי הרשקוביץ:

	בשלב זה, זה עובד בלונדון וזה עובד בערים אחרות. כדאי יהיה לראות את זה מכיוון שזה מאוד מאוד יעיל. יכול להיות שזה יפתור את הבעיה של אותם הנת"צים המסכנים, כפי שציינת.

היו"ר אברהם פורז:

	גברתי מנהלת הוועדה, אני מבקש ממך מייד אחרי הפגרה לרשום דיון שאנחנו נקיים בעניין הזה של אכיפת דיני התחבורה בנת"צים.

אברהם רביץ:

	הנושא הוא: The brother is watching.

יצחק כגן:

	בתל-אביב ברחוב המסגר לא צריך את זה. יש שם פגרים של מכונית ולא צריך לעקוב אחריהם. הם פשוט שוכבים שם. לו הם היו נוסעים אז זאת כבר היתה חצי נחמה. הם פשוט תופסים את הנת"צים. הם חונים שם בעל כורחם, פשוט כי אין להם מנועים. זה המצב, כך אנחנו חיים.

דני מורגנשטרן:

	את הרעיון הזה כדאי לייצא.

היו"ר אברהם פורז:

	אנחנו נקיים דיון גם עם הרשות הלאומית למלחמה בתאונות דרכים, נזמין את מר הרשקוביץ. אני בינתיים מציע לכל הגורמים - - - 
אברהם רביץ:

	תזמין גם את האגודה לזכויות האזרח.

אתי בנדלר:

	יש את המועצה הציבורית להגנה על פרטיות.

היו"ר אברהם פורז:

	מי בקיא לגבי מה שקורה בלונדון? איפה אפשר לבקר בלונדון?

פרדי הרשקוביץ:

	ב-Traffic director of London פועל העניין הזה כבר כמה שנים.

היו"ר אברהם פורז:

	האם מישהו יכול להביא לי מסמך? בהזדמנות שאני אהיה בלונדון אני אקפוץ ואראה את זה.

פרדי הרשקוביץ:

	אני יכול להביא לאדוני גם קלטת עם הדגמה איך זה עובד. אגב, אם כבר מדברים על זה, העבריינים מצולמים בשני מצבים: 1) בזווית רחבה מרחוק, שלא רואים שום דבר; 2) הקלוז-אפ מתבצע על המספר בלבד. אם תתעניינו קצת תיראו איך זה עובד. לא רואים שום דבר שיכול לזהות מישהו. אם אתה רוצה, אני אביא לך חומר.

היו"ר אברהם פורז:

	אם כתוצאה מזה גברים יהיו יותר נאמנים לנשותיהם, גם זה טוב. 

	אנחנו ניפגש מייד אחרי הפגרה. זה מאוד מרגיז אותי כאשר אני רואה אנשים הנכנסים לנת"צים.

פרדי הרשקוביץ:

	היעילות של המערכת הוכחה. בלונדון ישנה סטטיסטיקה על שיפור זמן ההגעה וצמצום הזמנים באותם הנתיבים. המערכת הזאת עובדת בצורה בלתי רגילה. זה לווה בפירסום ציבורי בעיתונות ובתקשורת.

היו"ר אברהם פורז:

	ברגע שמישהו יידע שהוא במאה אחוז ייתפס על כניסה לנת"צים, אז הוא לא ייכנס יותר. זה לא נורא, זה לא עבירה שדינה עונש מוות. בסך הכל זה קנס.

פרדי הרשקוביץ:

	אגב, הקנס שם הוא מאוד גבוה.

אברהם רביץ:

	יכול להיות שאותו נהג שילם אגרה. איך נוכל לדעת?

היו"ר אברהם פורז:

	מדובר על נת"צים רגילים בתוך הערים, שרכב פרטי לא יכול להיות בהם אף פעם.

אתי בנדלר:

	היית בסקירת הסעיפים על-פי חוק כביש אגרה. הגעת עד סעיף 12. עוד נשאר לך לבדוק את סעיפים 12  עד 12ד. הסעיף הדרמטי ביותר לעניין הזה, אדוני היושב-ראש, הוא סעיף 12ד מחוק כביש אגרה. יש סנקציה מאוד חמורה של אי-חידוש רישיון. השאלה היא האם אתה רוצה להפעיל את זה גם כאן. גם שם היו התלבטויות - - - 

היו"ר אברהם פורז:

	אם הוא נכנס לכביש האגרה על-ידי מונה אלקטרוני - וזה צריך להיות מונה אלקטרוני כי אחרת יהיה שם פקק נוראי - והוא לא משלם, אז הגבייה היא בשיטה של עיכוב הרישיון. אין דרך אחרת.

אתי בנדלר:

	אני אזכיר מה היו ההתלבטויות ואז תקבלו את החלטתכם. בתיקון החוק הוחלט להסיר את כל הסנקציות הפליליות שקיימות היום בפקודת התעבורה, סנקציות מרחיקות לכת נגד העבריינים, ובמקום זה להגביר בצורה משמעותית את הנתיב של תשלומים אזרחיים כספיים. במסגרת זאת, כיוון שצומצמו כל-כך האפשרויות של בעל האגרה רק לנתיבים הכספיים, נאמר שבכל זאת צריכים להשאיר איזה כלי אחד מאוד יעיל כדי לדרבן את סרבן תשלום האגרה לשלם את חובותיו. ואז הוסף אותו סעיף 12ד בתיקון לחוק, שבו הושמטו כאמור הסנקציות הפליליות: "לא שילם בעל רכב חוב חלוט בשל שלוש נסיעות בכביש אגרה, לא תחדש רשות הרישוי את רשיון רכבו ...". כאן יש מספר בעיות. אל"ף, עדיין נשאר כל הנושא של הסנקציות הפליליות, דוחות תעבורה וכיוצא באלה. זה מצד אחד.

היו"ר אברהם פורז:

	אי-תשלום זה עבירת תעבורה?

אתי בנדלר:

	אני מניחה. האם הוא יבצע עבירת תעבורה במקרה הזה או שזה יהיה עניין אזרחי בלבד?

עדה וייס:

	הוא לא מבצע בכך עבירת תעבורה.

אתי בנדלר:

	אגב, זה דבר קצת בעייתי. על דוחות תעבורה שונים עד היום לא מאפשרים בפועל - אלא אם כן מדובר על עבירות תעבורה שיש להן היבטים בלתי חוקיים - לא מאפשרים אי-חידוש רישיון הרכב.

היו"ר אברהם פורז:

	פה אין ברירה.

אתי בנדלר:

	כאן יש עוד היבט. נניח שהיום יהיו לי מספר נתיבי אגרה. האם מספיק שהוא פעם אחת לא שילם בכביש אגרה, כביש ארצי לישראל, ופעם אחת בכביש אחר, כך 3 פעמים, ולא יחדשו לו יותר את הרישיון?

היו"ר אברהם פורז:

	אני מניח שהמערכת תהיה מערכת אחת שתתנקז באיזה מקום.

רונן וולפמן:

	אם לא תהיה אכיפה זה לא יעבוד. חייבים הרתעה.

היו"ר אברהם פורז:

	אם הוא נכנס לנתיב הזה בלי שום מעצור ויוצא בלי שום מעצור, איך נמנע את זה שמישהו יתחיל לטייל חופשי בלי לשלם? אין הרתעה אחרת.

אתי בנדלר:

	אם אני מחילה את הסעיפים האלה מדובר על כך ש"לא שילם בעל רכב חוב בשל שלוש נסיעות"

לאה ורון:
	
	זה מצטבר לו גם מפה וגם מפה?

היו"ר אברהם פורז:

	לא. לפי דעתי אם הוא נכנס 3 פעמים לאותו כביש ולא משלם את האגרה - - - 

לאה ורון:
	
	3 פעמים לכביש חוצה ישראל, או 3 פעמים לנת"צ.

היו"ר אברהם פורז:

	סופרים 3 פעמים בנפרד.

אתי בנדלר:

	צריכים לתת לזה תשובות חד-משמעיות.

היו"ר אברהם פורז:

	גברת בנדלר, השינויים המתחייבים משמעם, ואני מוכן להסביר את זה בדברי ההסבר, שזה לא קשור. אם הוא נכנס לנתיבים עליהם מדבר החוק הזה 3 פעמים ולא משלם, לא יחודש לו הרישיון. שם זה כבר דיסציפלינה אחרת, זה אנשים אחרים.

אתי בנדלר:

	אנחנו חוזרים לנתיבים של החוק הזה. האם לספור לגבי כל נתיב בנפרד, או שתעשה לנושא הזה האחדה של נתיבים?


היו"ר אברהם פורז:

	זה יכול להיות האחדה של נתיבים.

אתי בנדלר:

	למרות שיכולים להיות 3 בעלי זכיונות שונים?

היו"ר אברהם פורז:

	כן. רבותי, בעניין הזה צריך לאפשר לשר לקבוע תקנות. תנסחי את זה פה, שבעניין הזה יהיו תקנות ספציפיות איך זה פועל. צריך להיות פה משהו ברור לגמרי. אני מציע שהשר יתקין תקנות, באישור הוועדה, איך מפעילים את השינויים המתחייבים. תמצאי את הנוסח.

אברהם רביץ:

	נדמה לי שבארצות-הברית השיטה חוסכת את כל הדיון הזה. אדם רוכש מלכתחילה בסכום מסויים של כסף וזה ממלא לו את הארנק האלקטרוני. כשהוא עובר בכביש האגרה ולא משלם, כשאין לו את הארנק האלקטרוני הזה, זה מתחיל לצפצף ולשגע את כל העולם.

רונן וולפמן:

	חלק ישלמו על בסיס תשלום מראש, אם איזה מכשיר כזה שפורט כסף. אחרים, שהם נוסעים מזדמנים, יכול להיות שיישלמו על בסיס - - - 

אברהם רביץ:

	הם יעברו דרך השער ויישלמו.

היו"ר אברהם פורז:

	לא, אין שער. רק אלקטרוני.

רונן וולפמן:

	אבל אם הוא לא ישלם למרות שהוא קיבל את החיוב - - - 

היו"ר אברהם פורז:

	אז הוא יקבל דרישה הביתה לתשלום.

אתי בנדלר:

	אבל אז הסכום הוא יותר גבוה, בגלל דמי הטיפול שלהם.

היו"ר אברהם פורז:

	אני חושב שבמשך השנים השערים האלה ייפתחו בכל מקום בעולם. זה גם עתיר כוח-אדם וגם מעכב את התנועה.

אברהם רביץ:

	אבל יש לך איזה 20 שערים.

היו"ר אברהם פורז:

	כי כאשר בנו את זה עוד לא ידעו על הטכנולוגיות האלה. אוטוסטרדות התחיל להיבנות עוד בימי מוסוליני. כשהתחילו אוטוסטרדות בתשלום זה היה בתקופה שעשו את זה רק ידנית, לא היתה שום דרך אחרת. עכשיו התפתחו הטכנולוגיות. לדעתי זה יעבור שינוי. כמו שפעם בחניון עמד מישהו ביציאה וגבה כסף והיום אתה מעביר כרטיס.

לאה ורון:
	
	אבל אז אם אדם לא שילם שלוש פעמים, זאת אומרת הוא לא לקח מהמכשיר האלקטרוני 3 פעמים, או קיבל הודעה ולא שילם - אז יישלל רשיונו?

היו"ר אברהם פורז:

	כן, אפשר לשלול לו את הרישיון.

יהודה אלבז:

	הוא לא נשלל. יש עיכוב חידוש. הוא צריך לשלם ואז מחדשים לו אוטומטית.

אברהם רביץ:

	האם הוא משלם איזה קנס?

אתי בנדלר:

	יש כאן קנסות מאוד גבוהים.

היו"ר אברהם פורז:

	אני מציע שבחוק הזה יהיו תקנות בכל מקרה כדי שהשר את כל ההסדרים האלה ייקבע בצורה מדוייקת, באישור ועדת הכלכלה. בזה סיימנו למעשה את הטיפול בחוק עצמו. כל מה שנותר הוא לנסח ולהעביר אותו לקריאה שניה ושלישית.

	רבותי, שלא יהיו אי-הבנות, תהיה פה בעיה חברתית מסויימת, של כאילו אפליה בין עני לעשיר. בשעת הגודש אם המחיר יעלה מאוד - והמחיר יהיה חייב להיות מפורסם מראש באיזה קטע. לדעתי צריך לעשות תקנה שאומרת את זה. באיזה מקום יאמרו שהכניסה לקטע הזה תעלה 20 שקל ויוכלו להיכנס רק בעלי יכולת. תהיה בעיה.

אברהם פריד:

	זה מתאים לעידוד התחבורה הציבורית.

היו"ר אברהם פורז:

	ולמרות הכל אני חושב שאין פיתרון יותר טוב מזה. ברור לגמרי שיש פה בעיה. אם הנתיב הוא רק לתחבורה הציבורית אז כולם יודעים שהוא לתחבורה ציבורית. אם הנתיב הוא רק פרטי, כולם יודעים על כך. ברגע שאתה עושה מחיר דיפרנציאלי בשעות מסויימות אז אתה באמת מאפשר למי שידו משגת לנוע בנתיבים האלה ביתר חופשיות, ואלה שיש להם פחות אמצעים יהיו יותר תקועים ב"פקק". ולמרות הכל, אני אומר, במכלול של השיקולים, עם הבעייתיות - - - 

אברהם רביץ:

	גם את מצבם של הפחות עשירים אתה משפר כי אתה מוריד חלק מהתנועה מהכביש.

חיים עטר:

	זה יהפוך להיות כביש סטטוס.

אתי בנדלר:

	זה בגלל שאתה יוצא מהנחה שייסללו מסלולים חדשים.

היו"ר אברהם פורז:

	כנגד זה אפשר לומר למי שידו אינה משגת שעכשיו שיפרנו לו את התחבורה הציבורית שנוסעת הרבה יותר מהר. אם קשה לו לשלם 20 שקל על נסיעה בנתיב מהיר ברכב פרטי, שישאיר את המכונית בבית, או שישאיר אותו במגרש חניה, ייסע באוטובוס וייהנה.

יצחק כגן:

	אני מבקש לספר לך בקצרה, אפרופו זכיינים. לפני כמה שנים עשינו ניסוי בתל-אביב, בחנייה של הרכבת. זכיין קיבל את הפעלת המגרש. רצינו לעודד חנייה במקום, להוריד את הגודש בכבישים. עשינו יד אחת עם העיריה וקבענו מחיר מוזל לחנייה + נסיעה. הגבירו את מערך הקווים שם, "חנה וסע". קבענו סיסמא יפה "האוטו חונה ואני נוסע". קבענו, לדוגמא, מחיר של 2 שקלים לחנייה עבור כל היום ונסיעה בקו אוטובוס ליעד אליו רוצים להגיע. אבל מה עם מי שרוצה בכל זאת רק לחנות ולא לנסוע כי הוא צריך להגיע לקרבת מקום? אז הוא שילם רק 1.5 שקל ולא 2 שקלים. כשמשלמים 2 שקלים מפעיל החניון, הזכיין הפרטי - מישהו שהתפרסם הרבה בתקשורת - הכניס לכיסו שקל אחד ושקל אחד העביר אלינו, למפעיל של התחבורה הציבורית. כשחנו שם בלבד, בלי נסיעה באוטובוס, את כל ה-1.5 שקל הוא לקח לכיסו. אחרי כמה זמן הודיעו לי שהוא תלה שם שלט: כל הכרטיסים המשולבים נגמרו, אין יותר. זה כאילו שאני אכריז שהכרטיסים לקָו 5 אזלו. צריך לשים לב גם לזכיינים האלה. 

	אני לחלוטין לא מסתכל על העניין מנקודת מבט סוציאלית אלא מנקודת מבט פרקטית. נכון שאני אינטרסנט, אני חבר הנהלת דן. אבל העניין הוא עניין פרקטי. אני היום רואה את מה שקורה לנו למשל בציר ז'בוטינסקי בתל-אביב. זה פשוט בלתי אפשרי. 

היו"ר אברהם פורז:

	אתם צריכים להיות הגורם הכי מדרבן כדי לשתף פעולה עם המשטרה בהפעלת המצלמות וכל הדברים האלה.

יצחק כגן:

	עושים את זה.

היו"ר אברהם פורז:

	אני מאמין ביכולת שלכם, יותר מאשר הגורמים הממשלתיים, מכל מיני סיבות. אני מוכן לסייע. תהיו אתם ואגד הגורם הדוחף להצבת המצלמות וכל הדברים האלה על מנת לסלק את המכוניות המפריעות לתחבורה הציבורית.

יצחק כגן:

	חזרתי לפני שבועיים מאנטליה, מטיול עם נהגים מצטיינים. אצלנו זה תמריץ למצויינות.  אחד הנהגים אמר לי שבאותו זמן שלקח לו להגיע משדה התעופה באנטליה עד לוד, באותו פרק זמן השותף שלו יצא מפתח-תקווה לתל-אביב ועוד לא הגיע. אנחנו במצב בלתי סביר היום. צריך לתת את הדעת על זה.

	אני מבין את הכיוון של הדיון, ואולי אפילו באיזה נקודה של הדיון העסק שמטעמו אני נמצא כאן אפילו ייצא נשכר. אבל צריך לחשוב באמת על נתיבים, כמו שאמר מר פרדי הרשקוביץ מאגד. צריך לחשוב שב-10.5 מטרים נכנסים 50 אנשים בישיבה - בהנחה שאין נוסעים בעמידה - והם לוקחים מקום של קרוב ל-50 מכוניות. אם נאמר לצורך השיחה שמכונית תופסת 5 מטר, אוטובוס חוסך טור תנועה של רבע קילומטר. כדאי לחשוב על זה.

היו"ר אברהם פורז:

	מי שידו משגת וגם לא כל-כך איכפת לו, עדיין יש נוחיות יותר גדולה במכונית הפרטית. היא מביאה אותך מדלת לדלת. אבל אנחנו בכל זאת רוצים לעודד את התחבורה הציבורית.

	אחד הדברים שאנחנו בוודאי  צריכים לעשות זה שכל אותם הדינים שקבענו ייושמו. אם אנחנו קובעים נת"צים ובסוף נוסעות שם מוכניות פרטיות וסותמות את הנתיב, ואין אכיפה, אז לא עשינו כלום. אז מה עוזר לי שזה צבוע בצהוב? זה לא עוזר כלום. לכן תהיו אתם הגורם הדוחף לאכיפה. אנחנו מוכנים לעזור לכם. אני מוכן לרדת לחייהם של אנשי המשטרה, משרד התחבורה, הרשות הלאומית לבטיחות בדרכים וכולם, על מנת שזה ייאכף. אני חושב שהרעיון הזה, שעל האוטובוס תותקן מצלמה ויצלמו את כל מי שנכנס לאותו נתיב, זה פיתרון אידיאלי, אכיפה מצויינת. אני לא רוצה להיכנס לצנעת הפרט, שלא יזהו, שיצלמו רק את המספר. נראה מה האנגלים עושים. אבל תהיו אתם הגורם הדוחף.

	תודה רבה.

